PANEVĖŽIO MIESTO SAVIVALDYBĖS 2022 METŲ PAŽANGOS ATASKAITA

Panevėžio miesto savivaldybė savo veiklą švietimo srityje organizavo vadovaudamasi Valstybinės švietimo 2013–2022 metų strategija, ,,Geros mokyklos koncepcija“, Panevėžio miesto strateginiu plėtros 2021–2027 metams planu, Panevėžio miesto savivaldybės 2022–2024 metų strateginiu veiklos planu, švietimą reglamentuojančiais teisės aktais, Savivaldybės švietimo stebėsenos rodikliais.

**Panevėžio miesto strateginio plėtros plano 2021–2027 metams III prioritete ,,Švietimo ir verslo bendrystė, plėtojanti ateities ekonomiką“ tikslas didinti švietimo sistemos prieinamumą ir
kokybę. Šiam tikslui įgyvendinti yra numatyti šie uždaviniai: pagerinti švietimo paslaugų kokybę, užtikrinti sveiką saugią emocinę ir fizinę aplinką švietimo įstaigose, užtikrinti STEAM srities dalykų programų įgyvendinimą ir plėtrą.**

Siekiant užtikrinti išsilavinimo standartus atitinkantį išsilavinimą miesto švietimo įstaigose (Pradinėje mokykloje, 1 pagrindinėje mokykloje, 6 gimnazijose, 9 progimnazijų, Suaugusiųjų ir jaunimo mokymo centre, „Šviesos“ ugdymo centre, Specialiojoje mokykloje-daugiafunkciame centre, Kurčiųjų ir neprigirdinčiųjų pagrindinėje mokykloje, 28 lopšeliuose-darželiuose, Regos centre „Linelis“, 5 neformaliojo vaikų švietimo mokyklose: Dailės mokykloje, Muzikos mokykloje, Moksleivių namuose, Gamtos mokykloje, Švietimo centre) kuriamos prielaidos švietimo paslaugų įvairovei rastis, prieinamumui užtikrinti ir kokybei garantuoti. Koordinuojant Pedagoginei-psichologinei tarnybai, miesto mokyklose sudarytos tinkamos sąlygos specialiųjų poreikių turintiems mokiniams ugdyti, teikiama kvalifikuota socialinė, specialioji pedagoginė ir psichologinė pagalba. Panevėžio švietimo centras vykdo Panevėžio miesto žmogiškųjų išteklių švietimo srityje poreikio stebėseną, siūlo sprendimus žmogiškiesiems ištekliams plėtoti, gerina švietimo paslaugų kokybę ir prieinamumą, didina Panevėžio miesto švietimo įstaigų pedagogų, administracinio personalo kompetencijas. Užtikrinant neformaliojo suaugusiųjų švietimą, siekiama sudaryti sąlygas savivaldybės gyventojams tenkinti savišvietos poreikius, lavinti kūrybines galias ir gebėjimus, įgyti ir tobulinti bendrąją ir profesinę kompetenciją, tapti aktyviais Panevėžio bendruomenės nariais.

Švietimo skyrius vykdė švietimo būklės stebėseną. Parengtas ir Savivaldybės taryboje patvirtintas Panevėžio miesto savivaldybės bendrojo ugdymo mokyklų tinklo pertvarkos 2021-2025 metų bendrasis planas. **Mieste esančių mokyklų įvairovė tenkina miesto gyventojų poreikius ir yra užtikrinamas prieinamumas.**

**1. Švietimo konteksto rodikliai.**

**1.1. Gyventojų pagal amžiaus tarpsnius pokytis.**

Valstybės duomenų agentūros duomenimis, Panevėžio miesto savivaldybėje 2019–2023 m. 0–6 metų vaikų skaičius sumažėjo daugiau nei 2 kartus lyginant su rodiklio reikšme šalyje: Panevėžyje sumažėjo 19,4 proc. (arba 1137 asm. nuo 5861 asm.), kai šalyje tuo pačiu laikotarpiu 0–6 metų amžiaus vaikų sumažėjo 9,2 proc. (arba 18 831 asm. nuo 205 642 asm.). Panevėžio mieste, kaip ir šalyje, 0–6 metų amžiaus vaikų dalis nuo visų savivaldybės / šalies gyventojų skaičiaus kito netolygiai. Panevėžyje tikslinės grupės dalis sumažėjo nuo 6,7 proc. 2019 m. pradžioje iki 5,4 proc. 2023 m. pradžioje (1,3 procentinio punkto), kai šalyje tikslinės grupės dalis analizuojamu laikotarpiu sumažėjo 0,9 procentinio punkto. Atkreiptinas dėmesys, kad Panevėžyje 0–6 metų amžiaus vaikų dalis 2019–2023 m. laikotarpiu nesiekė šalies rodiklio reikšmės.

*1. pav. 0 - 6 metų amžiaus vaikų dalis nuo visų Panevėžio miesto savivaldybės / šalies gyventojų skaičiaus, proc. Šaltinis:* [*Valstybės duomenų agentūra*](https://osp.stat.gov.lt/lt/statistiniu-rodikliu-analize?hash=613db472-4d75-4a83-b9a0-0594a2edf41f)

Priešingai nei 0–6 metų amžiaus grupėje, 7–16 metų amžiaus vaikų dalis nuo visų gyventojų skaičiaus 2019–2023 m. tiek Panevėžio miesto savivaldybėje, tiek ir šalyje didėjo. Analizuojamu laikotarpiu 7–16 metų amžiaus vaikų dalis Panevėžyje augo 0,3 procentinio punkto, šalyje – 0,9 procentinio punkto. Šios tikslinės grupės skaičius Panevėžio miesto savivaldybėje 2019–2023 m. išaugo 4,8 proc. (arba 377 asm. nuo 7806 asm.), šalyje – 12,6 proc. (arba 33009 asm. nuo 267215 asm.).

*2. pav. 7 – 16 metų amžiaus vaikų dalis nuo visų Panevėžio miesto savivaldybės / šalies gyventojų skaičiaus, proc. Šaltinis:* [*Valstybės duomenų agentūra*](https://osp.stat.gov.lt/lt/statistiniu-rodikliu-analize?hash=613db472-4d75-4a83-b9a0-0594a2edf41f)

17–19 metų amžiaus vaikų skaičius 2019–2023 m. laikotarpiu Panevėžyje mažėjo sparčiau nei šalyje (pokytis atitinkamai 7,9 proc. nuo 2558 asm. ir 5,8 proc. nuo 85819 asm.). Šios tikslinės grupės dalis nuo visų gyventojų analizuojamu laikotarpiu nesiekė šalies rodiklio reikšmės. Paskutinių 5 metų laikotarpiu 17-19 metų amžiaus dalis Panevėžio miesto savivaldybėje sumažėjo 0,2 procentinio punkto, šalyje – 0,3 procentinio punkto.

*3. pav. 17 – 19 metų amžiaus vaikų dalis nuo visų Panevėžio miesto savivaldybės / šalies gyventojų skaičiaus, proc. Šaltinis:* [*Valstybės duomenų agentūra*](https://osp.stat.gov.lt/lt/statistiniu-rodikliu-analize?hash=613db472-4d75-4a83-b9a0-0594a2edf41f)

**1.2. Nemokamai maitinamų mokinių dalis**

*4.pav. Nemokamai maitinamų mokinių pokytis, proc. Šaltinis: ŠVIS*

Nemokamai maitinamų mokinių dalis kiekvienais metais auga. 2019-2020 m. m. nemokamą maitinimą gavo 10,76 procento vaikų nuo bendro mokinių skaičiaus ugdomų pagal priešmokyklinio, pradinio, pagrindinio ir vidurinio ugdymo programas. 2020-2021 m. m. nemokamai maitinamų mokinių dalis buvo 21,14 procento. 2021-2022 m. m. nemokamai maitinamų vaikų buvo 25,93 procentai. 2022-2023 m. m. nemokamą maitinimą gavusių mokinių dalis nežymiai padidėjo iki 26,98 procento.

**1.3. Nesimokančių 6-16 metų vaikų skaičius**

*5.pav. Nesimokančių 6-16 metų vaikų skaičiaus pokytis. Šaltinis: ŠVIS*

Panevėžio savivaldybės teritorijoje gyvenančių ir nesimokančių vaikų 6-16 metų skaičius mažėja nežymiai. 2018-2019 m.m. nesimokančių buvo 574 vaikai. Iš jų į užsienį išvykusių 97,83 procento. 2019-2020 m.m. nesimokančių buvo 537 vaikai. Iš jų į užsienį išvykusių 98,57 procento. 2020-2021 m.m. nesimokančių buvo 505 vaikai. Iš jų į užsienį išvykusių - 96,49 procento. 2021-2022 m.m. nesimokančių buvo 447 vaikai. Iš jų į užsienį išvykusių – 98,21 procento. 2022-2023 m.m. nesimokančių yra 373 vaikai. Iš jų į užsienį išvykusių – 98,63 procento.

**1.4. Pailgintos dienos grupes lankančių 1-4 klasių mokinių dalis**

*6.pav. Pailgintos dienos grupes lankančių 1-4 klasių mokinių pokytis, proc. Šaltinis: ŠVIS*

Pailgintos dienos grupę lankančių 1-4 klasių mokinių dalis nuo 2018-2019 m. m. augo. 2018-2019 m. m. 1-4 klasių mokinių lankančių pailgintos dienos grupę buvo 7,73 procento, nuo bendro 1-4 klasių mokinių skaičiaus rugsėjo 1 dienai. 2019-2020 m. m. 1-4 klasių mokinių lankančių pailgintos dienos grupę buvo 9,85 procento, nuo bendro 1-4 klasių mokinių skaičiaus rugsėjo 1 dienai. 2020-2021 m. m. 1-4 klasių mokinių lankančių pailgintos dienos grupę buvo 14,41 procento, nuo bendro 1-4 klasių mokinių skaičiaus rugsėjo 1 dienai. 2021-2022 m. m.1-4 klasių mokinių lankančių pailgintos dienos grupę buvo 14,83 procento, nuo bendro 1-4 klasių mokinių skaičiaus rugsėjo 1 dienai. 2022-2023 m. m. 1-4 klasių mokinių lankančių pailgintos dienos grupę yra tik 9,36 procento, nuo bendro 1-4 klasių mokinių skaičiaus rugsėjo 1 dienai.

**2. Mokinius apibūdinantys rodikliai.**

**2.1. Vaikų, ugdomų ikimokyklinio ugdymo mokyklose, pokytis.**

*7.pav. Ikimokykliniame ir priešmokykliniame ugdyme dalyvaujančių 3–5 metų vaikų dalis (proc.). Šaltinis: ŠVIS*

Ikimokyklinis ir priešmokyklinis ugdymas Panevėžyje organizuojamas 29 lopšeliuose-darželiuose. Ikimokykliniame ir priešmokykliniame ugdyme dalyvaujančių 3-5 metų vaikų dalis kasmet auga. 2022-2023 m. m. lyginant su 2021-2022 m. m., ikimokykliniame ir priešmokykliniame ugdyme dalyvaujančių 3-5 metų vaikų padidėjo 3,2 procento.

**2.1. Mokinių skaičiaus pokytis savivaldybės mokyklose.**

*8. pav. Mokinių skaičiaus dinamika Panevėžio miesto savivaldybės pavaldumo bendrojo ugdymo mokyklose, skaičius. Šaltinis: ŠVIS*

Mokinių skaičius Panevėžio miesto savivaldybės bendrojo ugdymo mokyklose kito netolygiai: 2019-2020–2021-2022 m. m. mokinių skaičius mažėjo, o 2022-2023 m. m. matomas mokinių skaičiaus padidėjimas 3,1 proc. padidėjimas lyginant su 2021-2022 m. m. Atkreiptinas dėmesys, kad padidėjusį mokinių skaičių lėmė geopolitinė situacija, t. y., išaugusi imigracija iš Ukrainos.

**3. Mokymosi rezultatų rodikliai**.

**3.1. Lietuvių kalbos ir matematikos pagrindinio ugdymo pasiekimų pasiskirstymas pagal lygius**.

2022 m. Pagrindinio ugdymo pasiekimų patikrinime (toliau – PUPP) dalyvavo 1015 mokinių, tai 30 mokinių mažiau nei 2021 m. Surinktų taškų vidurkis miesto ir šalies skiriasi nežymiai: 0,6 balo žemesnis lietuvių kalbos ir literatūros ir tai 1,08 proc. žemesnis nei šalies.



*1 lentelė. Lietuvių kalbos ir matematikos pagrindinio ugdymo pasiekimų patikroje surinktų taškų vidurkis, proc.*

2021 m. pagrindinio ugdymo pasiekimų patikrinimo (toliau PUPP) surinktų taškų vidurkis miesto ir šalies sutapo.



*2 lentelė. Lietuvių kalbos ir matematikos pagrindinio ugdymo pasiekimų patikroje surinktų taškų vidurkis.*

Bent pagrindinį lietuvių kalbos ir literatūros bei matematikos pasiekimų lygį pasiekė 12,87 proc. miesto mokinių. Tai pakankamai žemas rodiklis, tą lėmė prasti matematikos pasiekimai bei įtakos galėjo turėti ir 2021 m. pasiekimų patikrinimo organizavimas ne kontaktiniu būdu. Tad, lyginant dviejų pastarųjų metų rodiklius, matome pakankamai didelį neigiamą pokytį.

|  |  |  |  |  |  |
| --- | --- | --- | --- | --- | --- |
| Metai | 2018 | 2019 | 2020 | 2021 | 2022 |
| Pagrindinio ugdymo pasiekimų patikrinimo metu bent pagrindinį mokymosi pasiekimų lygį pasiekusių mokinių dalis (lietuvių kalba, matematika) | 24,76 | 28,12 | 0 | 39,29 | 12,87 |

*3 lentelė. Pagrindinio ugdymo pasiekimų patikrinimo metu bent pagrindinį mokymosi pasiekimų lygį pasiekusių mokinių dalis (lietuvių kalba, matematika), proc.*

Stebint lietuvių kalbos ir literatūros bent pagrindinį pasiekimų lygį (7–10 balai) pasiekusių mokinių dalį, šis rodiklis yra pakankamai geras, t. y. šį pasiekimų lygį siekia daugiau nei pusė pagrindinio ugdymo programos mokinių – 50,70 proc. mokinių, o tai yra 4,7 proc. daugiau mokinių nei šalyje (2022 m. – 46 proc.). Lyginant su 2021 m. 6 proc. mažiau. Matomas nežymus neigiamas pažangos pokytis.

*9.pav. PUPP lietuvių kalbos ir literatūros bent pagrindinį pasiekimų lygį pasiekusių mokinių dalis. Šaltinis: NŠA*

Stebint matematikos dalyko bent pagrindinį pasiekimų lygį (7–10 balai) pasiekusių mokinių dalį, šis rodiklis yra pusantro karto prastesnis, t. y. 27, 3 procentais žemesnis. Šalyje šis rodiklis taip pat buvo žemas – 15,4. Matomas neigiamas pažangos pokytis lyginant su šalies – 1,11 proc. bei su 2021 m. – 38,04 proc.

*10.pav. Matematikos pagrindinio ugdymo pasiekimų pasiskirstymas pagal lygius. Šaltinis: NŠA*

**3.2. Tris ir daugiau valstybinių brandos egzaminų išlaikiusių abiturientų dalis.**

Šiais metais Panevėžyje brandos egzaminus laikė 1090 abiturientų. 2022 m. tris ir daugiau brandos egzaminus išlaikiusių abiturientų Panevėžio mieste daugiau nei 70 proc., bet lyginant su 2021 metais pokytis neigiamas -1,4 proc. Didžiausias neigiamas pokytis buvo pandemijos laikotarpiu 2020 m. – 6,5 proc., 2021 m. teigiamas pokytis + 6,77 proc.

*11.pav. Tris ir daugiau valstybinių brandos egzaminų išlaikiusių abiturientų dalis, proc. Šaltinis: ŠVIS*

**Siekiant gerinti ugdymo kokybę mieste** sėkmingai įgyvendinamas Europos Sąjungos struktūrinių fondų lėšomis bendrai finansuojamas projektas Nr. 09.2.1-ESFA-V-719-01–0001 „Kokybės krepšelis“, kuriame dalyvauja 4 Panevėžio miesto mokyklos: „Vyturio“ progimnazija, Rožyno progimnazija, Beržų progimnazija ir Mykolo Karkos pagrindinė mokykla. 15 proc. lėšų projekto įgyvendinimui prisidėjo Panevėžio miesto savivaldybė, 85 proc. projekto lėšų skirta iš ES struktūrinių fondų. 2021 m. iš ES struktūros fondų gauta 243 tūkst. Eur finansavimas. Tai tikslinė valstybės dotacija, suteikiama išimtinai mokinių pasiekimams gerinti: mokinių konsultacijoms, gabių mokinių skatinimui, papildomiems etatams švietimo pagalbai teikti, ugdymo aplinkai, tiriamajai ir kūrybinei veiklai, mokytojų kvalifikacijai tobulinti, edukacinių erdvių kūrimui, naujos, modernios įrangos įsigijimui, laboratorijų įrengimui. 2021 m. pasirašytos 3 partnerystės sutartys su Panevėžio pradine mokykla, Juozo Miltinio gimnazija ir „Šaltinio“ progimnazija dėl projekto ,,Kokybės krepšelis“ įgyvendinimo iki 2023-12-31, suderintas mokyklos veiklos tobulinimo planas, numatyti mokinių ugdymosi pasiekimų gerinimo siektini rezultatai, dėmesys STEAM veikloms, mokymuisi per patirtį, eksperimentavimui, įvairių gebėjimų mokinių konsultacijoms, laboratorijų įrangai bibliotekų pertvarkai. Projekto finansavimas - 360 tūkst. Eur; 2022m Panevėžio miesto savivaldybė buvo atrinkta dalyvauti TŪM programos I etape. Dalyvauja 12 bendrojo ugdymo mokyklų, švietimo investicijoms skiriama – 5500000 Eur.

**4. Mokytojus apibūdinantys rodikliai.**

**4.1. Vienai sąlyginei mokytojo pareigybei tenkančių mokinių skaičius bendrojo ugdymo mokyklose.**

*12.pav. Vienai sąlyginei mokytojo pareigybei tenkančių mokinių skaičius bendrojo ugdymo mokyklose. Šaltinis: ŠVIS*

Vienai sąlyginei mokytojo pareigybei tenkančių mokinių skaičius per 5 mokslo metus sumažėjo nuo 13,62 iki 11,95. Analizuojamu laikotarpiu stebimas neigiamas rodiklio pokytis.

**4.2. Jaunesnių nei 50 metų bei 50 metų ir vyresnio amžiaus mokytojų skaičiaus santykis.**

*13.pav. Jaunesnių nei 50 metų bei 50 metų ir vyresnio amžiaus mokytojų skaičiaus santykis 2018-2023 m. m. Šaltinis: ŠVIS*

Analizuojamu laikotarpiu stebimas šio rodiklio mažėjimas.. Bendras Panevėžio miesto mokytojų amžiaus vidurkis siekia 55 metus ir yra didesnis už šalies – 51 metai. Savivaldybės bendrojo ugdymo mokyklos susiduria su sunkumais veiksmingai ir subalansuotai įgyvendinti pedagoginio personalo politiką, pritraukiant karjerą pradedančius mokytojus.

**4.3. Daugiau kaip 2 metų pedagoginio darbo stažą turinčių darbuotojų dalis.**

*14.pav. Daugiau kaip 2 metų pedagoginio darbo stažą turinčių darbuotojų dalis miesto mokyklose 2018-2023 m. m.*

5 mokslo metų laikotarpiu rodiklio reikšmė kito neženkliai ir tai rodo labai mažą mokytojų kaitą Panevėžio mieste. Įgyvendinant Jaunųjų specialistų pritraukimo į Panevėžio miesto ugdymo įstaigas ir pedagogų perkvalifikavimo 2021-2023 m. programos, patvirtintos 2021 m. liepos 1 d. Panevėžio miesto savivaldybės tarybos sprendimu Nr.1-218, įgyvendinimo priemonių plano 4.2 punktą, siekiant gerinti jaunų ir (ar) trūkstamų pedagoginių specialybių pedagogų darbo sąlygas, parengtas pedagogų dalinių kelionės į darbą išlaidų kompensavimo tvarkos aprašas (Savivaldybės tarybos 2021-12-23 sprendimas Nr. 1-377). Panevėžio miesto savivaldybės pedagogų dalinių kelionės į darbą išlaidų (už kelionę į vieną pusę) kompensavimas iš savivaldybės biudžeto kartu su kitomis savivaldybės vykdomomis priemonėmis – dalinis studijų kompensavimas, persikėlimo išlaidų kompensavimas, nuo 2021 m. savivaldybės dalyvavimas programoje „Renkuosi mokyti“ – stiprins miesto pedagoginę bendruomenę ir bus paskata iš rajono/ų važinėjantiems mokytojams dirbti pedagoginį darbą Panevėžio miesto ugdymo įstaigose. Kaip ir kiekvienais metais buvo vykdomas Atrankos gauti finansinę paramą Panevėžio mieste trūkstamų specialybių pedagogams konkursas. 2022 m. paskirstyta 7894,33 Eur. 8 pedagogams ir 1 mokytojui dalinai kompensuotos persikraustymo išlaidos.

**4.4. Mokinių skaičius vienam mokytojui**.

*15.pav. Mokinių skaičius vienam mokytojui (vnt.). Šaltinis: ŠVIS*

Mokinių skaičius tenkantis vienam mokytojo etatui pastaruosius trejus metus buvo labai panašus, bet 2022-2023 metais šis rodiklis sumažėjo 0,64 mokinio ir yra 19,49 mokinių. Lietuvoje 2022-2023 metai mokinių skaičius tenkantis vienam mokytojo etatui yra 18,05 mokinių.

**4.5. Mokytojų dalis pagal darbo krūvį (1 etatas ir daugiau) proc.**

*16. pav. Mokytojų dalis pagal darbo krūvį (1 etatas ir daugiau) proc. Šaltinis: ŠVIS*

Mokytojų dalis pagal darbo krūvį (1 etatas ir daugiau) nuo 2019 metų Panevėžio mieste auga. 2022-2023 metais mokytojų dalis pagal darbo krūvį dirbančių 1 etatu ir daugiau yra 63,76 procentai. Lietuvoje 2022-2023 metais mokytojų dalis pagal darbo krūvį dirbančių 1 etatu ir daugiau yra 63,35.

**4.6. Mokytojų dalis pagal darbo krūvį (nuo 0.5 etato iki 1 etato) proc**.

*17. pav. Mokytojų dalis pagal darbo krūvį (nuo 0.5 etato iki 1 etato) proc. Šaltinis: ŠVIS*

Panevėžio mieste kasmet mažėja mokytojų dirbančių ne pilnu etatu. 2022-2023 metais mieste mokytojų dirbančių nuo 0,5 etato iki 1 etato yra 25,29 procentai. Situacija ir Lietuvoje labai panaši - 24,88 procentai. Šio rodiklio mažėjimas rodo, kad mokyklose vis labiau užtikrinamas mokytojams pilnas etatas.

**4.7. Aukštos kvalifikacijos mokytojų dalis pagal priklausomybę proc.**

*18.pav. Aukštos kvalifikacijos mokytojų dalis pagal priklausomybę proc. Šaltinis: ŠVIS*

Panevėžio mieste aukštos kvalifikacijos mokytojų dalis auga. Lyginant su praėjusiais metais, 2021-2022 metais mokytojų turinčių aukštą kvalifikacinę kategoriją (metodininko ar eksperto) padidėjo 0,6 procento.

**5. Švietimo pagalba**.

**5.1. Mokinių, turinčių specialiųjų ugdymosi poreikių, ugdomų integruotai bendrosios paskirties mokyklose.**

*19. pav. Mokinių, turinčių specialiųjų ugdymosi poreikių, ugdomų integruotai bendrosios paskirties mokyklose 2018-2023m. proc. Šaltinis: ŠVIS*

Panevėžio bendrojo ugdymo mokyklose didėja integruotai ugdomų mokinių, turinčių SUP, dalis. Rodiklio reikšmės pokytis analogiškas šalies rodiklio tendencijoms. Miesto bendrojo ugdymo mokyklose 2022-2023 m. m. integruotai ugdoma 13,48 proc. specialiųjų ugdymosi poreikių turinčių mokinių. Respublikoje šis rodiklis didesnis ir siekia 15,51 proc. Tai rodo, kad visuomenė rengiasi įgyvendinti įtraukųjį ugdymą.

**5.2. Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose.**

*20. pav. Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose 2018-2023 m. m proc. Šaltinis: ŠVIS*

Panevėžio miesto bendrojo ugdymo mokyklose šis rodiklis per 5 mokslo metus išlieka nežymiai kintantis ir analizuojamu laikotarpiu kinta nuo 5,03 iki 4,62 proc.

**5.3. Švietimo pagalbą gaunančių mokinių dalis.**

*21.pav. Švietimo pagalbą gaunančių mokinių dalis 2018-2023 m. m proc. Šaltinis: ŠVIS*

Analizuojamu laikotarpiu matomas Švietimo pagalbos prieinamumo gerėjimas Panevėžio miesto bendrojo ugdymo mokyklose. Kasmet mokyklose didėja švietimo pagalbos specialistų pareigybių. Per 5 metus Panevėžio miesto bendrojo ugdymo mokyklose mokytojų padėjėjų nuo 36,5 pareigybės padidėjo iki 67,5, logopedo - nuo 23,47 pareigybės iki 31,78, specialiojo pedagogo nuo 25 iki 30,15.

**5.4. Švietimo pagalbos specialistų, tenkančių 100-ui mokinių, skaičius.**

*22.pav. Švietimo pagalbos specialistų, tenkančių 100-ui mokinių 2018-2023 m. m skaičius. Šaltinis: ŠVIS*

Nežiūrint į tai, kad kasmet didinamos švietimo pagalbos specialistų pareigybės, švietimo pagalbos specialistų, tenkančių 100 mokinių, skaičius per 5 mokslo metus išlieka beveik nekintantis.

**5.5. Mokinių, turinčių specialiųjų ugdymosi poreikių ir dalyvaujančių NVŠ ir FŠPU programose, dalis.**

*23. pav. Mokinių, turinčių specialiųjų ugdymosi poreikių ir dalyvaujančių NVŠ ir FŠPU programose, dalis proc. Šaltinis: ŠVIS*

**6. Neformalaus ugdymo rodikliai.**

Neformalusis vaikų švietimas (toliau – NVŠ) yra neatsiejama ugdymo dalis, orientuota į kompetencijų ir sėkmingai veikiančios asmenybės formavimąsi. Dalyvavimas neformaliajame švietime gerina vaiko integraciją į visuomenės gyvenimą, o tai prisideda prie tolesnės jo sėkmės švietimo sistemoje. Lietuvos Respublikos švietimo įstatyme 15 apibrėžta neformaliojo vaikų švietimo paskirtis – tenkinti mokinių pažinimo, ugdymosi ir saviraiškos poreikius, padėti jiems tapti aktyviais visuomenės nariais; formalųjį švietimą papildančio ugdymo paskirtis – pagal ilgalaikes programas sistemiškai plėsti tam tikros srities žinias, stiprinti gebėjimus ir įgūdžius ir suteikti asmeniui papildomas dalykines kompetencijas.

Stebėsenos rodikliai skirti 2019 m., 2020 m. 2021 m., 2022 m. Neformalaus švietimo programų ir jų krypčių, dalyvių skaičiaus duomenims apdoroti, skaičiavimams atlikti, duomenims grafiškai pateikti ir rezultatams analizuoti.

**6.1. Neformaliojo švietimo veikloje dalyvaujančių mokinių dalis.**

|  |  |  |
| --- | --- | --- |
| Mokslo metai | Panevėžio miesto proc. | Lietuvos proc. |
| 2022-2023 | 65,3 | 62,2 |
| 2022-2021 | 61,3 | 61,9 |
| 2021-2020 | 61,6 | 61,7 |
| 2020-2019 | 60,8 | 65,7 |
| 2019-2018 | 59,1 | 60,3 |

*4 lentelė. Neformaliojo švietimo veikloje dalyvaujančių mokinių dalis proc.*

Panevėžio mieste veikia **5 neformaliojo švietimo įstaigos**, kurias kuruoja švietimo skyrius, tai: Panevėžio muzikos mokykla, Panevėžio dailės mokykla, Panevėžio moksleivių namai, Panevėžio gamtos mokykla, Panevėžio švietimo centro skyriai: Panevėžio robotikos centras „RoboLabas“ ir Panevėžio regioninio STEAM atviros prieigos centras, iš jų 2 formalųjį švietimą papildančios įstaigos: Panevėžio muzikos mokykla, Panevėžio dailės mokykla, kurios vykdo neformaliojo vaikų švietimo (išskyrus ikimokyklinio ir priešmokyklinio ugdymo), formalųjį švietimą papildančio ugdymo, neformaliojo suaugusiųjų švietimo ugdymo programas, neformalųjį ugdymą. Šias įstaigas lankė:

2019 m. 2470 vaikų,

2020 m. 2363 vaikai,

2021 m. 2337 vaikai

2022 m. 2763 vaikai, iš kurių 1426 pasirinko FŠPU programų ir 1337 NVŠ programų kryptis. Muzikos ir šokio kryptis jie gali pasirinkti Panevėžio muzikos mokykloje ir Panevėžio moksleivių namuose, dailės - Panevėžio dailės mokykloje ir Panevėžio moksleivių namuose, techninės kūrybos- Panevėžio moksleivių namuose ir Panevėžio robotikos centras „RoboLabas“. Didžiausią NVŠ programų krypčių ir krypties pakraipų įvairovę teikia Panevėžio moksleivių namai 9. Tikslinga plėsti neformaliojo švietimo įstaigų spektrą bei įvairovę.

2022 m. **58 Neformaliojo švietimo teikėja**i (toliau- NVŠ teikėjai) gaunantys NVŠ krepšelio dydį, apmokamą iš valstybės biudžeto lėšų, vykdė 164 NVŠ programas pagal 16 krypčių. Iš 164: 92 (56 proc.) meninės krypties, o 31 (19 proc.) sporto krypties, 17 (10 proc. ), STEAM/robotikos krypties, 24 (15 proc. kitos (pilietiškumo, lyderystės, kalbų) programos. Šiose programose dalyvavo 3267 mokiniai.

2022 m. **22 Bendrojo ugdymo mokyklose** NVŠ programas lanko 7417 vaikai, iš jų pagal kryptis: muzikos 832, dailės 464, choreografijos 741, sporto 1644 , informacinių technologijų453, technologijų 454, techninės kūrybos 225, medijų 112, turizmo ir kraštotyros 99, gamtos ir ekologijos 366, etnokultūros 203, kitos : saugaus eismo, pilietiškumo 1824 mokiniai.

2022 m. **29 ikimokyklinėse ir priešmokyklinėse įstaigose** lankė 661 vaikas, iš jų pagal kryptis: muzikos 0, dailės 49, choreografijos 445, sporto 29 , informacinių technologijų 0, technologijų 0, techninės kūrybos, robotikos 8, medijų 0, turizmo ir kraštotyros 0, gamtos ir ekologijos 17, etnokultūros 0, kalbos 36, teatro 77.

**7. Efektyvumo rodikliai.**

**7.1. Mokyklos plotas ( tenkantis vienam mokiniui).**

Mokyklos plotas, tenkantis vienam mokiniui, Panevėžio miesto mokyklose 2018-2019–2022-2023 m. m. sumažėjo 0,3 kv. m. ir sudarė 4,8 kv. m. mokiniui 2022-2023 m. m., t. y., mažiau nei vidutiniškai šalyje. Atkreiptinas dėmesys, kad nuo 2023-2023 m. m. Panevėžyje sumažėjo bendrojo ugdymo mokyklų skaičius (reorganizuota Panevėžio „Aušros“ progimnazija).

*24. pav. Mokyklos plotas (tenkantis vienam mokiniui), kv. m. Šaltinis: ŠVIS*

**7.2.Mokymo ir ūkio lėšos (tenkančios vienam mokiniui).**

Mokymo ir ūkio lėšų suma, tekusi vienam Panevėžio miesto bendrojo ugdymo mokyklos mokiniui, 2019-2020 – 2021-2022 m. m. laikotarpiu augo. Minėtu laikotarpiu mokymo lėšų vienam mokiniui padidėjo 13,1 proc. (2021-2022 m. m. buvo 2059 Eur), ūkio lėšų, tekusių vienam mokiniui, suma padidėjo 23,7 proc. (2021-2022 m. m. buvo 1866 Eur).

*25.pav. Mokymo ir ūkio lėšos, tenkančios vienam mokiniui, Eur. Šaltinis: ŠVIS*

**7.3. Mokymo ir ūkio lėšos ( tenkančios vienam mokiniui ), santykis, proc.**

Mokymo ir ūkio lėšų, tekusių vienam savivaldybės bendrojo ugdymo mokyklų mokiniui, 2021-2022 m. m. buvo panašus: iš mokiniui tekusių lėšų, 50,9 proc. sudarė mokymo lėšos ir 49,1 proc. ūkio lėšos. Tačiau 2022-2023 m. m. mokiniui tekusių lėšų santykis pakito – išaugo mokymo lėšų dalis.

*26.pav. Mokymo ir ūkio lėšos (tenkančios vienam mokiniui), santykis, proc. Šaltinis: ŠVIS*

**7.4. Mokyklų, kurių nei vienai pastato daliai, nereikia kapitalinio remonto, dalis.**

Panevėžio miesto savivaldybės mokyklų, kurių nė vienai pastato daliai nereikia kapitalinio remonto 2022-2023 m.m. yra 60,78 proc. mokyklų. Lyginant su Lietuva skirtumas yra nedidelis, tik 4,34 proc. Lietuvoje yra mokyklų, kurioms nereikalingas remontas.

*27.pav. Mokyklų, kurių nei vienai pastato daliai, nereikia kapitalinio remonto, dalis proc. Šaltinis: ŠVIS*

**7.5. Mokymui skirtų kompiuterių tenkančių 100-ui mokinių, skaičius.**

Dažniausiai kompiuteriais mokyklose naudojamasi bibliotekose bei skaityklose. Kompiuterizavimo lygis įvairiose mokyklose yra nevienodas. 2022-2023 m. m. gimnazijose iš viso yra 1114 vnt. (16.51%) kompiuterių, 16 vienetų daugiau nei praeitais metais. Progimnazijose yra 1873 vnt. kompiuterių, progimnazijose sumažėjo 72 vnt. kompiuterių skaičius per metus, nes buvo reorganizuota Panevėžio „Aušros“ progimnazija. Kitose miesto mokyklose kompiuterių yra 761 vnt., 54 vnt. daugiau nei 2021-2022 m. m.

 2022-2023 m. m. Panevėžio miesto bendrojo ugdymo mokyklose yra 3748 vnt. kompiuterių, t. y. 2 vnt. mažiau kompiuterių nei 2021-2022 m. m. Kompiuterius bendrojo ugdymo mokyklos įsigyja iš mokinio krepšelio, ESF ir kitų projektų lėšų.

2022-2023 m. m. kompiuterių skaičius visose miesto bendrojo ugdymo įstaigose padidėjo, išskyrus progimnazijose, nes buvo reorganizuota Panevėžio „Aušros“ progimnazija. Įsigyjamų kompiuterių skaičius kasmet didėja, tai įtakoja mokinių mokymosi pasiekimams ir motyvacijai.

*28.pav. Mokymui skirtų kompiuterių tenkančių 100-ui mokinių, skaičius (vnt). Šaltinis: ŠVIS*

**Išvados:**

1. Mieste esančių mokyklų įvairovė tenkina gyventojų poreikius ir yra užtikrinamas prieinamumas.
2. 7-16 m. amžiaus dalis nuo Panevėžio miesto gyventojų skaičiaus mieste pastaraisiais metais po truputį didėja.
3. Nesimokančių 6-16 metų vaikų skaičius kasmet mažėja. Daroma pažanga.
4. Ikimokykliniame ir priešmokykliniame ugdyme dalyvaujančių 3-5 metų vaikų dalis kasmet po truputį didėja. Daroma pažanga.
5. Lietuvių kalbos ir matematikos mokomųjų dalykų pagrindinio ugdymo pasiekimų patikrinimo pagrindinį pasiekimų lygį 2022 m. pasiekė 12,87 proc. miesto mokinių, o 2021 m. – 39,29 proc. Stebimas neigiamas pažangos pokytis.
6. Vienai sąlyginei mokytojo pareigybei tenkančių mokinių skaičius per 5 mokslo metus sumažėjo. Stebimas neigiamas pažangos pokytis.
7. Bendrojo ugdymo mokyklų pedagogų darbo krūvis, pilną etatą turinčių mokytojų dalis padidėjo. Daroma pažanga.
8. Bendrojo ugdymo mokyklose didėja integruotai ugdomų mokinių, turinčių SUP, dalis. Daroma pažanga.
9. Analizuojamu laikotarpiu matomas švietimo pagalbos prieinamumo gerėjimas Panevėžio miesto bendrojo ugdymo mokyklose. Kasmet mokyklose didėja švietimo pagalbos specialistų pareigybių. Daroma pažanga.
10. Neformaliojo švietimo veikloje dalyvaujančių mokinių dalis didėja. Daroma pažanga.
11. Mokymo ir ūkio lėšos, tenkančios vienam mokiniui trejų metų laikotarpiu, didėja. Daroma pažanga.
12. Mokyklos plotas tenkantis vienam mokiniui per pastaruosius 5 metus sumažėjo. Daroma pažanga.
13. Panevėžio mieste aukštos kvalifikacijos mokytojų dalis auga. Lyginant su praėjusiais metais mokytojų turinčių aukštą kvalifikacinę kategoriją (metodininko ar eksperto) padidėjo 0,6 proc. Daroma pažanga.
14. Švietimo pagalbą gaunančių mokinių dalis lyginant su praėjusiais mokslo metais išaugo 8,5 proc. Daroma pažanga.
15. Mokinių skaičius Panevėžio miesto savivaldybės bendrojo ugdymo mokyklose kito netolygiai: 2019 – 2022 m.m. mokinių skaičius mažėjo, o 2022 – 2023 m.m. matomas mokinių skaičiaus padidėjimas 3,1 proc. lyginant su praėjusiais mokslo metais. Daroma pažanga.

Pastaba.

Ataskaitoje panaudoti Švietimo valdymo informacinės sistemos (ŠVIS), Švietimo, mokslo ir sporto ministerijos švietimo būklės šalyje ir regionuose analizių, Nacionalinės švietimo agentūros analizių ir savivaldybės švietimo būklės duomenys.

Parengė:

Panevėžio miesto savivaldybės administracijos

Švietimo skyrius